b'\n_START_ARTICLE_\nVolgograd\n_START_SECTION_\nIstoria ora\xc8\x99ului\n_START_PARAGRAPH_\nFunda\xc8\x9biile ora\xc8\x99ului Volgograd au fost puse odat\xc4\x83 cu piatra de temelie a cet\xc4\x83\xc8\x9bii \xc8\x9aari\xc8\x9b\xc3\xaen la confluen\xc8\x9ba r\xc3\xa2urilor \xc8\x9aari\xc8\x9ba \xc8\x99i Volga. Fort\xc4\x83rea\xc8\x9ba, care \xc8\x99i-a luat numele de la numele t\xc4\x83t\xc4\x83resc al r\xc3\xa2ului Sary Su (r\xc3\xa2ul galben), a fost construit\xc4\x83 pentru ap\xc4\x83rarea grani\xc8\x9bei sudice a Imperiului \xc8\x9aarist \xc8\x99i a devenit un centru al negustorilor. A fost de dou\xc4\x83 ori cucerit de cazacii r\xc4\x83scula\xc8\x9bi, \xc3\xaen timpul r\xc4\x83scoalelor conduse de Stenka Razin (1670) \xc8\x99i Emelian Pugaciov (1774). \xc8\x9aari\xc8\x9b\xc3\xaen a devenit un important port fluvial \xc8\x99i centru comercial \xc3\xaen secolul al XIX-lea._NEWLINE_Ora\xc8\x99ul a fost scena unor lupte foarte grele \xc3\xaen timpul R\xc4\x83zboiului Civil din Rusia. For\xc8\x9bele bol\xc8\x99evice "ro\xc8\x99ii" care ap\xc4\x83rau ora\xc8\x99ul, aflate sub conducerea lui I. V. Stalin, Kliment Voro\xc8\x99ilov \xc8\x99i Semion Budionn\xc3\xaei, au fost \xc3\xaenfr\xc3\xa2nte de "albii" condu\xc8\x99i de Anton Ivanovici Denikin, care au controlat ora\xc8\x99ul p\xc3\xa2n\xc4\x83 \xc3\xaen 1919. Dup\xc4\x83 recucerirea lui de c\xc4\x83tre bol\xc8\x99evici, \xc8\x9aari\xc8\x9bin a fost denumit Stalingrad ("Ora\xc8\x99ul Stalin") \xc3\xaen 1925. Denumirea ora\xc8\x99ului s-a f\xc4\x83cut conform modei instaurate de bol\xc8\x99evici, de rebotezare a localit\xc4\x83\xc8\x9bilor cu numele unor lideri sau eroi comuni\xc8\x99ti. (Consulta\xc8\x9bi \xc8\x99i: Lista locurilor care au primit numele lui Stalin.)_NEWLINE_\xc3\x8en timpul lui Stalin, ora\xc8\x99ul a suferit un proces amplu de industrializare \xc8\x99i de dezvoltare ca nod de transport feroviar \xc8\x99i fluvial. \xc3\x8en timpul celui de-Al Doilea R\xc4\x83zboi Mondial (Marele R\xc4\x83zboi pentru Ap\xc4\x83rarea Patriei), ora\xc8\x99ul s-a aflat \xc3\xaen centrul celei mai s\xc3\xa2ngeroase b\xc4\x83t\xc4\x83lii din timpul conflagra\xc8\x9biei mondiale: b\xc4\x83t\xc4\x83lia de la Stalingrad. Aceast\xc4\x83 b\xc4\x83t\xc4\x83lie a devenit punctul de cotitur\xc4\x83 a \xc3\xaentregului r\xc4\x83zboi mondial pe Frontul de R\xc4\x83s\xc4\x83rit. Luptele de la por\xc8\x9bile ora\xc8\x99ului au durat de pe 21 august 1942 p\xc3\xa2n\xc4\x83 pe 2 februarie 1943. Se estimeaz\xc4\x83 c\xc4\x83 au c\xc4\x83zut \xc3\xaen lupt\xc4\x83 aproximativ 450.000 de solda\xc8\x9bi ai Axei \xc8\x99i aproximativ 650.000 solda\xc8\x9bi sovietici. Num\xc4\x83rul civililor mor\xc8\x9bi \xc8\x99i disp\xc4\x83ru\xc8\x9bi nu este cunoscut cu exactitate. Ora\xc8\x99ul a fost transformat \xc3\xaen ruine, dar reconstruc\xc8\x9bia a \xc3\xaenceput la scurt\xc4\x83 vreme dup\xc4\x83 alungarea germanilor din zon\xc4\x83._NEWLINE_Pentru eroismul ar\xc4\x83tat de ap\xc4\x83r\xc4\x83torii militari \xc8\x99i civili \xc3\xaen timpul luptelor, Stalingradul a fost decorat, \xc3\xaen 1945, cu titlul Ora\xc8\x99 Erou , iar regele George al VI-lea al Regatului Unit a oferit Stalingradului o sabie \xc3\xaempodobit\xc4\x83 cu pietre pre\xc8\x9bioase, \xc3\xaen semn de apreciere a bravurii cet\xc4\x83\xc8\x9benilor s\xc4\x83i. Pe Kurganul Mamaiev, unde s-au dat c\xc3\xa2teva dintre cele mai s\xc3\xa2ngeroase lupte pentru controlul asupra ora\xc8\x99ului, a fost ridicat un complex memorial dominat de o uria\xc8\x99\xc4\x83 sculptur\xc4\x83 alegoric\xc4\x83 a Mamei Rusia. Mai multe ora\xc8\x99e din \xc3\xaentreaga lume, \xc3\xaen special cele care au suferit \xc3\xaen timpul r\xc4\x83zboiului, s-au \xc3\xaenfr\xc4\x83\xc8\x9bit cu Ora\xc8\x99ul Erou Stalingrad._NEWLINE_\xc3\x8en 1961, ora\xc8\x99ul a fost rebotezat Volgograd ("Ora\xc8\x99ul Volga"), ca parte a programului lui  Nikita Hru\xc8\x99ciov de destalinizare. Aceast\xc4\x83 schimbare a fost foarte controversat\xc4\x83, dat fiind renumele interna\xc8\x9bional c\xc3\xa2\xc8\x99tigat de ora\xc8\x99 \xc3\xaen timpul r\xc4\x83zboiului. \xc3\x8en 1985, c\xc3\xa2nd \xc3\xaen fruntea statului sovietic era Constantin Cernenko, au existat propuneri pentru revenirea la numele Stalingrad. De\xc8\x99i popula\xc8\x9bia a sprijinit tot timpul o asemenea revenire, guvernul Rusiei nu a luat \xc3\xaenc\xc4\x83 nici o hot\xc4\x83r\xc3\xa2re \xc3\xaen acest sens.\n_START_SECTION_\nEconomia\n_START_PARAGRAPH_\nVolgogradul este \xc3\xaen zilele noastre un important centru industrial. Aici func\xc8\x9bioneaz\xc4\x83 \xc8\x99antiere navale, rafin\xc4\x83rii de petrol, o\xc8\x9bel\xc4\x83rii \xc8\x99i fabrici de aluminiu, uzine produc\xc4\x83toare de ma\xc8\x99ini unelte \xc8\x99i constructoare de autovehicule \xc8\x99i fabrici ale industriei chimice. \xc3\x8en nordul ora\xc8\x99ului func\xc8\x9bioneaz\xc4\x83 o important\xc4\x83 hidrocentral\xc4\x83.\n_START_SECTION_\nTransporturile\n_START_PARAGRAPH_\nVolgograd este un important nod de cale ferat\xc4\x83, care une\xc8\x99te Moscova, regiunea Donbas din Ucraina, Caucazul \xc8\x99i Siberia. Ora\xc8\x99ul este un centru al transportului fluvial, afl\xc3\xa2ndu-se la cap\xc4\x83tul r\xc4\x83s\xc4\x83ritean al canalului Volga-Don, deschis \xc3\xaen 1952._NEWLINE_Drumul european E40, cea mai lung\xc4\x83 rut\xc4\x83 european\xc4\x83, leag\xc4\x83 Calais \xe2\x80\x93 France cu Ridder \xe2\x80\x93  Kazahstan, trec\xc3\xa2nd prin Volgograd.\n_START_SECTION_\n\xc3\x8env\xc4\x83\xc8\x9b\xc4\x83m\xc3\xa2ntul\n_START_PARAGRAPH_\nInstitu\xc8\x9biile de \xc3\xaenv\xc4\x83\xc8\x9b\xc4\x83m\xc3\xa2nt includ Universitatea de Stat Volgograd, Universitatea Tehnic\xc4\x83 de Stat Volgograd (fost\xc4\x83 Universitatea Politehnic\xc4\x83 Volgograd), Academia Medical\xc4\x83 Volgograd, Academia de Administra\xc8\x9bie Public\xc4\x83 Volgograd, Academia Industrial\xc4\x83 Volgograd \xc8\x99i Universitatea Pedagogic\xc4\x83 de Stat Volgograd.'